O‘zbekiston Respublikasi foydali qazilmalari zaxiralarini hisobga olish va hisobot balanslarini tuzish bo‘yicha yo‘riqnomaning 16-bandiga o‘zgartirish kiritish to‘g‘risida

O‘zbekiston Respublikasining “Litsenziyalash, ruxsat berish va xabardor qilish tartib-taomillari to‘g‘risida”gi Qonuniga muvofiq O‘zbekiston Respublikasi Davlat geologiya va mineral resurslar qo‘mitasi qaror qiladi:
 1. O‘zbekiston Respublikasi Davlat geologiya va mineral resurslar qo‘mitasining 2015-yil 3-iyuldagi 1-son qarori (ro‘yxat raqami 2699, 2015-yil 22-iyul) (O‘zbekiston Respublikasi qonun hujjatlari to‘plami, 2015-y., 29-son, 388-modda) bilan tasdiqlangan O‘zbekiston Respublikasi foydali qazilmalari zaxiralarini hisobga olish va hisobot balanslarini tuzish bo‘yicha yo‘riqnomaning 16-bandi birinchi va ikkinchi xatboshilari quyidagi tahrirda bayon qilinsin: 
 “Qattiq (metall va nometall) foydali qazilmalar hamda ko‘mir va yonuvchi slanetslar zaxiralari hisobot balanslari geodeziya va kartografiya faoliyatini boshlaganlik haqidagi xabarnomasi qabul qilinganligi to‘g‘risidagi tasdiqnomaga ega bo‘lgan yer qa’ridan foydalanuvchilarning geologiya-marksheyderlik xizmatlari tomonidan tasdiqlanishi hamda Kon-geologiya faoliyatini nazorat qilish inspeksiyasi bilan kelishilishi kerak.
 Yer qa’ridan foydalanuvchilarda geodeziya va kartografiya faoliyatini boshlaganlik haqida xabarnoma qabul qilinganligi to‘g‘risidagi tasdiqnoma mavjud bo‘lmaganda, hisobot balanslari shunday tasdiqnomaga ega bo‘lgan jalb etilgan boshqa korxonalar tomonidan tasdiqlanishiga ruxsat beriladi.”. 
 2. Mazkur qaror rasmiy e’lon qilingan kundan e’tiboran kuchga kiradi.